42. ΨΗΦΙΣΜΑ Δ΄ της 18/18 Ιαν. 1975 (ΦΕΚ Α΄ 6) Περί του πραξικοπήματος της 21ης Απρ. 1967, διώξεως εγκλημάτων και ρυθμίσεως συναφών θεμάτων. Έχοντες υπ’ όψει: α)Το από 19/24 Δεκ. 1974 Ψήφισμα της Ε΄ Αναθεωρητικής Βουλής των Ελλήνων «περί ψηφίσεως και εκδόσεως ψηφισμάτων υπό της Ε΄ Αναθεωρητικής Βουλής, ασκήσεως του νομοθετικού έργου υπό ταύτης κλπ.». β)Το από 14 Ιαν. 1975 Ψήφισμα της Ε΄ Αναθεωρητικής Βουλής των Ελλήνων «περί του πραξικοπήματος της 21ης Απρ. 1967, διώξεως εγκλημάτων και ρυθμίσεως συναφών θεμάτων», αποφασίζομεν: Α.Να δημοσιευθή δια της Εφημερίδος της Κυβερνήσεως το ανωτέρω υπό στοιχ. Δ΄ Ψήφισμα, έχον ως έπεται: Η Ε΄ ΑΝΑΘΕΩΡΗΤΙΚΗ ΒΟΥΛΗ ΤΩΝ  ΕΛΛΗΝΩΝ Έχουσα υπ’ όψει: Το από 19/24 Δεκ. 1974 Ψήφισμα αυτής «περί ψηφίσεως και εκδόσεως ψηφισμάτων υπό της Ε΄ Αναθεωρητικής Βουλής κλπ.». Εκφράζουσα την θέλησιν του κυριάρχου Λαού, ως αύτη εξεδηλώθη δια των ελευθέρων εκλογών της 17ης Νοεμ. 1974, διαπνεομένη από απόλυτον σεβασμόν προς τα ανθρώπινα δικαιώματα και ακλόνητον πίστιν προς τας δημοκρατικάς αρχάς, εις ας ο Ελληνικός Λαός ενέμεινεν απαρασαλεύτως, μη ενδώσας ουδέ επί στιγμήν εις την τυραννίαν. Διακηρύσσει: Η ΔΗΜΟΚΡΑΤΙΚΑ ΔΙΚΑΙΩ ΟΥΔΕΠΟΤΕ  ΚΑΤΕΛΥΘΗ Ψηφίζει: Άρθρ.1.-Το στασιαστικόν κίνημα της 21ης Απρ. 1967, έργον ομάδος αξιωματικών και η εκ τούτου προελθούσα κατάστασις μέχρι της 23ης Ιουλ. 1974, αποτέλεσαν πραξικόπημα, δι’ ου εσκοπείτο ο σφετερισμός της εξουσίας και των κυριαρχικών δικαιωμάτων του Λαού. Αι εξ αυτών απορρεύσασαι Κυβερνήσεις ήσαν Κυβερνήσεις βίας. Άρθρ.2.-1.Δια την δίωξιν και ανάκρισιν αξιοποίνων πράξεων, συμπεριλαμβανομένων και των προβλεπομένων υπό των διατάξεων «περί ευθύνης Υπουργών», τελεσθεισών παρά ασκησάντων έργα μέλους Υπουργικού Συμβουλίου, Υφυπουργού ή Γενικού Γραμματέως, ως και των συμμετόχων αυτών, κατά το από της 21ης Απρ. 1967 μέχρι και της 23ης Ιουλ. 1974 χρονικόν διάστημα, καθίστανται υποχρεωτικώς αρμόδιαι αι κατά το άρθρ. 29 του Κώδικος Ποινικής Δικονομίας δικαστικαί αρχαί Αθηνών, δια την εκδίκασιν δε των ως άνω πράξεων καθίσταται αποκλειστικώς αρμόδιον το πενταμελές Εφετείον Αθηνών, του οποίου η αρμοδιότης διατηρείται και εκλιπόντος εξ οιασδήποτε αιτίας του δεσμού της συναφείας λόγω  συμμετοχής. Κατά τα λοιπά εφαρμόζονται αι διατάξεις του Κώδικος Ποινικής Δικονομίας, αι αφορώσαι την προδικασίαν, την κυρίαν διαδικασίαν και τα ένδικα μέσα. 2.Επί των τελεσθεισών αξιοποίνων πράξεων παρά των εν παρ. 1 προσώπων, ο διαδραμών από της τελέσεως αυτών μέχρις της δημοσιεύσεως του παρόντος Ψηφίσματος χρόνος δεν υπολογίζεται εις τον κατά τον Ποινικόν Κώδικα χρόνον παραγραφής. 3.Το αξιόποινον των εγκλημάτων των τελεσθέντων υπό των κατά την παρ. 1 του παρόντος άρθρου προσώπων εξαλείφεται, λόγω παραγραφής, μετά παρέλευσιν έξ μηνών από της δημοσιεύσεως του παρόντος, αν μέχρι της λήξεως της προθεσμίας ταύτης δεν ησκήθη ποινική δίωξις ή δεν υπεβλήθη μήνυσις περί τούτων, εκτός αν τα εγκλήματα ταύτα σχετίζωνται με περιουσιακήν βλάβην του Δημοσίου ή Νομικών Προσώπων Δημοσίου Δικαίου. Άρθρ.3.-1.Εις το κατά την από 3 Οκτ. 1974 Συντακτικήν Πράξιν «περί καθορισμού αρμοδιότητος δια την εκδίκασιν πολιτικών εγκλημάτων αναφερομένων εις την εγκαθίδρυσιν του καθεστώτος της 21ης Απρ. 1967 «αρμόδιον δικαστήριον υπάγονται και άπαντα τα συναφή προς τα εν αυτή προβλεπόμενα εγκλήματα. 2.Επί των εν άρθρ. 2 παρ. 1 του παρόντος προβλεπομένων αξιοποίνων πράξεων, των εν τη ως άνω Συντακτική Πράξει και των προς τα τελευταία ταύτα συναφών, ισχύουν τα υπό των διατάξεων του Κώδικος Ποινικής Δικονομίας οριζόμενα όρια προφυλακίσεως. Άρθρ.4.-1.Επί πράξεων προβλεπομένων υπό των άρθρ. 239,242, 308, 309, 310, 311 και 326 του Ποινικού Κώδικος και των εν συρροή μετ’ αυτών συναφών, τελεσθεισών κατά το από 21ης Απρ. 1967 μέχρι και της 23ης Ιουλ. 1974 χρονικόν διάστημα, παρ’ αρμοδίων ή αναρμοδίων κρατικών οργάνων δια την δίωξιν και ανάκρισιν αξιοποίνων πράξεων και των πάσης φύσεως συμμετόχων αυτών, εις βάρος προσώπων, ένεκα της αντιθέσεως ή δράσεώς των κατά του πραξικοπήματος της 21ης Απρ. 1967 και της εκ τούτου παρελθούσης καταστάσεως μέχρι της 23ης Ιουλ. 1974, ο διαδραμών χρόνος από της τελέσεως αυτών μέχρι της δημοσιεύσεως του παρόντος δεν υπολογίζεται εις τον κατά τον Ποινικόν Κώδικα χρόνον παραγραφής. 2.Το αξιόποινον των εν τη προηγουμένη παραγράφω πράξεων παραγράφεται μετά παρέλευσιν τριών μηνών από της δημοσιεύσεως του παρόντος,  αν  μέχρι  της  λήξεως  της προθεσμίας ταύτης  δεν (Αντί για τις σελ. 128,29-128,32) Σελ. 128,29(α) Τεύχος Ε102-Σελ. 73 Αδικήματα κατά της δημοσίας ασφαλείας 8.Δ.α.42 ησκήθη ποινική δίωξις ή δεν υποβλήθη μήνυσις περί τούτων. «3.Αρμόδιαι δια την δίωξιν, ανάκρισιν και εκδίκασιν των εν παρ. 1 του παρόντος άρθρου αξιοποίνων πράξεων δικαστικαί Αρχαί είναι αι υπό της ισχυούσης νομοθεσίας οριζόμενα». Η παρ. 3 αντικατεστάθη ως άνω, αφ’ ης ίσχυσε, δια του άρθρ. 1 Ψηφ. ΣΤ΄/1975 (κατωτ. αριθ. 43). 4.Το Ν.Δ. 106/1973 «περί παραγραφής εγκλημάτων τινων» αναγνωρίζεται ανίσχυρον και θεωρείται ως μηδέποτε υπάρξαν. Άρθρ.5.-Η αληθής έννοια του άρθρ. 1 του Π.Δ. υπ’ αριθ. 519 της 26ης Ιουλ. 1974 «περί χορηγήσεως αμνηστίας», είναι ότι δεν περιλαμβάνονται οπωσδήποτε εις την υπ’ αυτού χορηγουμένην αμνηστίαν πάντα τα καθ’ οιονδήποτε τρόπον και χρόνον τελεσθέντα εγκλήματα των φορέων και εν γένει οργάνων της εκ του πραξικοπήματος της 21ης Απρ. 1967 προελθούσης καταστάσεως μέχρι και της 23ης Ιουλ. 1974, ως και των πάσης φύσεως συνεργών τούτων. Άρθρ.6.-1.Καταδικαστικαί αποφάσεις, εκδοθείσαι δια πράξεις στρεφομένας κατά της καταστάσεως της δημιουργηθείσης εκ του πραξικοπήματος της 21ης Απρ. 1967 μέχρι και της 23ης Ιουλ. 1974, εν ουδεμιά περιπτώσει αναγράφονται εις το ποινικόν μητρώον, τα δε τυχόν συνταχθέντα περί αυτών δελτία ποινικού μητρώου καταστρέφονται. 2.Πάσα αμφισβήτησις προκύπτουσα κατά την εφαρμογήν της προηγουμένης παραγράφου επιλύεται κατά το άρθρ. 580 του Κώδικος Ποινικής Δικονομίας. Άρθρ.7.-Πράξεις των δικτατορικών κυβερνήσεων νομοθετικού περιεχομένου υπό οιονδήποτε τύπον ή τίτλον, εκδοθείσαι από 21ης Απρ. 1967 έως 23ης Ιουλ. 1974, ισχύουν προσωρινώς, εφ’ όσον δεν ηκυρώθησαν ή δεν κατηργήθησαν ήδη, δυνάμεναι πάντως να τροποποιηθώσι, καταργηθώσιν ή ακυρωθώσιν εξ υπαρχής δια νόμου. Άρθρ.8.-Η ισχύς του παρόντος άρχεται από της δημοσιεύσεως αυτού δια της Εφημερίδος της Κυβερνήσεως. Β.Το Ημέτερον Υπουργικόν Συμβούλιον θέλει προσυπογράψει και δημοσιεύσει το παρόν, επιτιθεμένης της Μεγάλης του Κράτους Σφραγίδος. Σελ. 128,30(α) Τεύχος Ε102-Σελ. 74 